1. Uvod

V tem poročilu je v skladu s Sklepom o evropskem letu državljanov 2013[1] naveden pregled izvajanja, rezultatov in splošnih dosežkov. Poročilo se opira tudi na ugotovitve naknadne ocene evropskega leta, ki jo je za Komisijo opravil zunanji izvajalec[2].

1.1 Ozadje

Pojem državljanstva Unije je bil leta 1993 prvič uveden z Maastrichtsko pogodbo. Amsterdamska pogodba iz leta 1999 in Lizbonska pogodba iz leta 2009 sta dodatno okrepili pravice, povezane z državljanstvom Unije. Čeprav so zdaj pravice do prostega gibanja in prebivanja trdno zasidrane v primarnem in sekundarnem pravu Unije, še vedno obstajajo vrzeli med veljavnimi pravnimi predpisi in resničnostjo, s katerimi se državljani spopadajo pri uveljavljanju teh pravic v vsakdanjem življenju. Zlasti se državljani Unije, ko se odločijo živeti in delati v drugi državi članici, še vedno spopadajo s preveč praktičnimi ovirami.

Komisija je v svojem Poročilu o državljanstvu EU iz leta 2010[3] obravnavala te ovire, zlasti v zvezi s čezmejnimi situacijami, in navedla 25 konkretnih ukrepov za odpravo teh ovir. Med drugim je ugotovila, da državljani Unije svojih pravic, zlasti pravice do prostega gibanja, ne morejo uveljavljati zaradi pomanjkanja obveščenosti.

Evropski parlament je v svoji resoluciji z dne 15. decembra 2010[4] Komisijo pozval, naj leto 2013 razglasi za evropsko leto državljanstva, „s čimer bi spodbudila razpravo o evropskem državljanstvu in državljane EU obveščala o njihovih pravicah, zlasti tistih, ki jih imajo od začetka veljavnosti Lizbonske pogodbe“.

Zato se je 20 let po Maastrichtski pogodbi zdelo primerno, da se leto 2013 razglasi za evropsko leto državljanov „[za okrepitev] ozaveščenost[i] o pravicah, ki izhajajo iz državljanstva Unije, da bodo lahko državljani v celoti koristili svojo pravico do prostega gibanja in prebivanja na ozemlju držav članic“[5]. Ta cilj je bil še toliko pomembnejši zaradi evropskih volitev leta 2014, na katerih so lahko vsi državljani Unije volili in kandidirali.

Evropski parlament, Svet Evropske unije in Evropska komisija so v skladu s politično izjavo „Partnerstvo za komuniciranje o Evropi“[6] evropsko leto državljanov 2013 označili za eno od medinstitucionalnih prednostnih nalog komuniciranja za leti 2013 in 2014.

1.2 Cilji leta

Za evropsko leto državljanov 2013 (v nadaljnjem besedilu: ELD 2013) so bili določeni naslednji posebni cilji:

· izboljšati ozaveščenost državljanov Unije o njihovih pravicah do prostega gibanja in prebivanja v Evropski uniji ter splošneje o pravicah, ki jih imajo državljani Unije v čezmejnih situacijah, vključno s pravico do udeležbe v demokratičnem življenju Unije;

· izboljšati ozaveščenost državljanov Unije o tem, kako jim lahko pravice in politike Unije konkretno prinašajo koristi med prebivanjem v drugi državi članici, ter spodbuditi državljane Unije k dejavni udeležbi v javnih posvetovanjih o politikah in vprašanjih Unije, ter

· spodbuditi razpravo o učinkih pravice do prostega gibanja kot neodtujljivega vidika državljanstva Unije ter s tem povezanih možnostih, zlasti v smislu krepitve socialne kohezije in medsebojnega razumevanja med državljani Unije ter povezanosti med državljani in Unijo.

ELD 2013 naj bi pokazalo, da državljanstvo Unije ni prazen pojem, temveč je temeljni status državljanov držav članic, ki vključuje konkretne pravice in koristi (za državljane kot posameznike, potrošnike, delavce, študente, prostovoljce, politične akterje itd.).

ELD 2013 bi poleg tega tudi poudarilo, da sami državljani Unije igrajo pomembno vlogo pri krepitvi teh pravic s sodelovanjem v civilni družbi in demokratičnem življenju.

1.3 Viri za ELD 2013

S Sklepom Komisije[7] o sprejetju letnega delovnega programa 2013 za ELD 2013 so bila za financiranje dejavnosti za posebne cilje dodeljena sredstva v višini 1 milijona EUR.

Po sprejetju splošnega proračuna Evropske unije za proračunsko leto 2013 so bila s spremembo delovnega programa[8] zagotovljena dodatna sredstva v višini 1 milijona EUR, tako da je bilo mogoče razširiti obseg dejavnosti.

V pričakovanju evropskega leta državljanov 2013 je bil leta 2012 kot pripravljalni ukrep za ELD zagotovljen proračun v višini 750 000 EUR. GD za komuniciranje je iz proračuna programa „Evropa za državljane“ uspel pridobiti dodatnega 1,2 milijona EUR.

Od 3 842 849,92 EUR dodeljenih sredstev jih je bilo 79 % porabljenih za dejavnosti, povezane z informacijsko in komunikacijsko kampanjo po vsej EU, preostalih 21 % pa je bilo namenjenih za nepovratna sredstva za ukrepe podpore za Zvezo za evropsko leto državljanov (EYCA), ki združuje organizacije civilne družbe, za konferenco irskega predsedstva o začetku ELD 2013 in konferenco litovskega predsedstva o zaključku ELD 2013 ter za pogodbo o zunanji oceni dejavnosti ELD 2013.

1.4 Glavni deležniki in partnerji kampanje ELD 2013 1.4.1 Nacionalne kontaktne točke

Države članice so bile tako kot v prejšnjih evropskih letih tudi tokrat pozvane, naj določijo nacionalne kontaktne točke za pomoč pri usklajevanju z ELD 2013 povezanih dejavnosti z zainteresiranimi stranmi na nacionalni, regionalni in lokalni ravni. Vendar zaradi omejenih proračunskih sredstev finančne podpore ni bilo mogoče dodeliti nacionalnim organom za vodenje kampanje na nacionalni ravni.

Nacionalne kontaktne točke so imenovale vse države članice, razen dveh[9]. V veliko državah so kontaktne točke postale dejavne udeleženke, ki so v večini primerov tesno sodelovale s predstavništvi Komisije in informacijskimi pisarnami Evropskega parlamenta, pa tudi z nacionalnimi partnerskimi agencijami glavnega ponudnika komunikacijskih storitev Komisije[10].

V nekaterih državah (npr. Avstriji in Italiji) so nacionalne kontaktne točke pripravile posebne zloženke ali brošure z informacijami, s katerimi so državljane obveščale o njihovih pravicah EU, v drugih državah (npr. na Irskem in Portugalskem) pa so organizirale vrsto dialogov z državljani po vzoru dialogov Komisije z državljani po vsej EU.

1.4.2 Organizacije civilne družbe

Na področjih državljanskega udejstvovanja in evropske integracije na ravni EU in nacionalni ravni je dejavnih veliko organizacij civilne družbe. Ustanovitev Zveze za evropsko leto državljanov, največjega združenja takih organizacij, je bila ključna značilnost ELD 2013. EYCA je združila 62 evropskih organizacij članic ter nacionalnih in evropskih mrež[11], ki predstavljajo več kot 4 500 organizacij in 50 držav iz vse Evrope.

EYCA, ki je z vsemi svojimi članicami na ravni EU in nacionalni ravni delovala na obeh oseh svojega delovnega programa (povečanje udeležbe z obveščanjem državljanov prek civilne družbe ter razvoj političnega programa za državljane v Evropi ob pomoči državljanov in zagotavljanje, da se sliši njihov glas), je bila pomembna strateška partnerica Komisije pri izvajanju ELD 2013, saj je zagotavljala dragocen vpogled z vidika civilne družbe.

1.4.3 Službe in predstavništva Komisije

Komisija je z notranjimi oddelki sodelovala na več sestankih, da bi pomagala pri pripravah za dejavnosti ELD 2013, pri vodenju dogodka in določitvi priložnosti za sodelovanje pri temah, povezanih z ELD 2013.

Predstavništva Komisije so imela ključno strateško vlogo pri zagotavljanju terenskega dela, povezanega z ELD 2013, na nacionalni, regionalni in lokalni ravni ter pri nemotenem usklajevanju z nacionalnimi akterji v smislu vsebine, logistike, obveščanja medijev (tudi družbenih medijev), spremljanja in poročanja.

Imela so tudi osrednjo vlogo pri organizaciji dialogov z državljani, novega komunikacijskega orodja, ki so ga oglaševala s „spremljajočimi dogodki“, da bi zainteresirane državljane spodbudila k dejavni udeležbi v razpravah.

V več državah članicah je predstavništva dejavno podpirala nacionalna mreža informacijskih centrov Europe Direct.

1.4.4 Druge institucije EU

Evropski poslanci so se na ravni EU in nacionalni ravni vse leto udeleževali dogodkov, povezanih z ELD 2013, zlasti pa sklopa dialogov z državljani. Informacijske pisarne Evropskega parlamenta so opravile svoj del nalog pri izvedbi kampanje za ELD 2013.

Odbor regij je bil prvi, ki je začel z uradnimi dejavnostmi ELD 2013, saj je 28. novembra 2012 pripravil forum o Regijah in mestih, ki so pripravljena na evropsko leto 2013: program državljanov na lokalni ravni[12].

Evropski ekonomsko-socialni odbor (EESO) je kampanjo dejavno podpiral vse leto. Začel je z dogodkom na prostem Tvoja Evropa 2013 23. in 24. januarja 2013[13]. V okviru dneva civilne družbe 2013 je organiziral še en odmeven dogodek (Postanimo čim bolj evropski! Združevanje gospodarstva, solidarnosti in demokracije)[14].

1.5 Pomen partnerstva, dejavnosti pro bono in prostovoljnega dela za uspeh ELD 2013

Zunanji ocenjevalec je ugotovil, da je pri ELD 2013 na raznovrstne načine sodelovalo veliko različnih akterjev, kar je pripomoglo k lažjemu premagovanju ovir zaradi skromnega proračuna, namenjenega kampanji ozaveščanja za več kot 507 milijonov ljudi v 28 državah članicah (s pristopom Hrvaške 1. julija 2013).

Zaradi povezovanja več deležnikov, ki so se zavezali sodelovanju in prispevanju na evropski, nacionalni in lokalni ravni, je lahko kampanja kljub omejenim sredstvom potekala nemoteno. Po mnenju zunanjega ocenjevalca to brez teh partnerstev ne bi bilo mogoče.

Delovanje na lokalni ravni: pomen partnerstev V evropskem letu je bil španski projekt 19 obrazov za Evropo eden od najobsežnejših partnerstev. Projekt sta začela predstavništvo Komisije v Madridu in španska nacionalna kontaktna točka v tesnem sodelovanju s španskimi informacijskimi centri Europe Direct in podporo glavnega ponudnika komunikacijskih storitev Komisije (prek partnerske agencije v Španiji). V okviru projekta so za vsako špansko regijo (skupaj 19) določili eno osebo, ki je povedala zgodbo o tem, kako je biti državljan Evrope. Zgodbe teh „19 obrazov“ so bile objavljene v brošuri, ki so jo poslali vsem španskim informacijskim centrom Europe Direct. Dne 26. novembra 2013 so podobe teh 19 obrazov razkrili na fasadi zgradbe institucij EU v Madridu ob glavni prometnici, in sicer v navzočnosti pomembnih medijev, mestnih uradnikov, mimoidočih in ključnih predstavnikov Komisije, Evropskega parlamenta, španskih ambasadorjev evropskega leta državljanov 2013, obrazov leta in govorcev. Hkrati je bilo lokalnim in regionalnim medijem poslanih 19 sporočil za javnost (eno za vsako regijo), nacionalnim medijem pa glavno sporočilo za javnost. Na televiziji, radiu in v spletnih medijih je bilo objavljenih več kot 40 prispevkov o dejavnosti. Instalacijo so tudi posneli, skupaj s pogovori z nekaterimi navzočimi uradniki, posnetki pa so bili predvajani na uradnih dogodkih.

Ocenjevalec je navedel, da so deležniki pomembno prispevali k uspehu, predvsem s prostovoljnim delom ali lastnimi finančnimi sredstvi. To je še zlasti veljalo za nacionalne člane EYCA, ki so prilagodili svoje dejavnosti (dogodke, seminarje, delavnice) glede na prednostne naloge ELD 2013.

Glavni ponudnik komunikacijskih storitev Komisije je prek svoje mreže nacionalnih partnerskih agencij tudi izkoristil več priložnosti za dejavnosti pro bono ozaveščanja; različna podjetja v Uniji so ponudila brezplačen programski čas na radiu, brezplačen ali zelo ugoden prostor na oglaševalskih panojih na javnih prehodnih površinah in podobne vrste podpore.

1.6 Dopolnjevanje med ELD 2013 ter drugimi programi in pobudami EU

Po navedbah zunanje ocene so morali biti vsi udeleženci zaradi velikih ambicij in na splošno zelo omejenega proračuna[15] zelo ustvarjalni. Sistematično so iskali dopolnjevanje s programi in pobudami EU ter povezanimi skupinami. Ena od posebnosti ELD 2013 je bilo število in intenzivnost doseženih sinergij.

To je zlasti veljalo za kampanjo Mladi in mobilnost. Razvili so skupno grafično podobo, s sredstvi iz proračuna za ELD 2013 pa so ustvarili posebne animacije za ELD 2013 v podporo 16 dogodkom v različnih državah članicah[16], pri čemer so ambasadorji ELD 2013 ali obrazi leta dejavno prispevali k razpravam o temah evropskega leta. Na teh dogodkih je bilo mogoče razširjati publikacije o vprašanjih, povezanih z državljanstvom EU.

Evropski teden mladih 2013 je bil posvečen dejavnemu državljanstvu in udeležbi mladih v družbi; nagradili so projekte Mladi v akciji, ki so bili zgled spodbujanja državljanstva med mladimi. Nacionalne agencije programa Mladi v akciji so v sodelovanju s kontaktnimi točkami ELD 2013, predstavništvi Komisije in mrežo Eurodesk[17] organizirale več sto nacionalnih in regionalnih dejavnosti po vsej EU.

V letih 2013 in 2014 je Komisija v podporo „odgovornim raziskavam in inovacijam“[18] začela več projektov vključevanja državljanov, da bi spodbudila dvostranski dialog z državljani iz vse Evrope in tako EU pomagala pri oblikovanju političnega programa za raziskave in inovacije za Obzorje 2020. Pobudo VOICES[19], ki se je financirala iz programa „Znanost v družbi“ in začela pod okriljem ELD 2013, je Komisija podprla z zavezo, da bo upoštevala voljo državljanov[20] z vzpostavitvijo pravočasnega udeleženskega, preglednega in sledljivega postopka.

Generations@school Pobuda Generations@school, ki se je začela leta 2012 v okviru evropskega leta aktivnega staranja in medgeneracijske solidarnosti, je učitelje pozvala, naj organizirajo projekt sodelovanja med učenci in starejšimi občani iz lokalnih skupnosti ter se nato udeležijo tekmovanja z drugimi šolami iz vse EU. Projekt je bil razširjen za ELD 2013 in se je osredotočil na razprave o Evropi, sedanjih razmerah v Evropi in tem, kaj lahko stari in mladi naredijo za boljšo Evropo prihodnosti (Kaj pomeni biti evropski državljan? Katere pravice EU so bile zagotovljene z evropsko integracijo? Kako evropski državljani prihodnosti dojemajo te pravice in kako jih nameravajo izkoristiti? Kakšno Evropo bi morali pustiti naslednji generaciji?). Nekateri stroški tekmovanja (za prevode in sestavo žirije) so bili kriti iz proračuna za ELD 2013, člani skupine ELD 2013 pa so pomagali izbrati zmagovalne šole.

2. Dve strani leta

Predsednik Komisije José Manuel Barroso je v svojem nagovoru o stanju v Uniji leta 2012 poudaril, da „[...] je minil čas evropske integracije z implicitnim soglasjem [...]“. ELD 2013 je bila sijajna priložnost za obravnavo politične nujnosti zagotavljanja udeležbe širše javnosti v evropski integraciji ob hkratnem ozaveščanju o pravicah državljanov Unije.

Dejavnosti ELD 2013 so imele zato dvojni namen: spodbujale so ozaveščanje in dialog ter hkrati najrazličnejšim deležnikom zagotovile različne možnosti za udeležbo.

2.1 Ozaveščanje: informacijska in komunikacijska kampanja po vsej EU

Oblikovan je bil slogan, ki je zajemal ti lastnosti kampanje: „Za Evropo gre. Za vas gre. Vključite se v razpravo.“ Slogan je bil preveden v vseh 24 jezikov EU in je bil ključni element grafične podobe ELD 2013.

Grafična podoba ELD 2013 je bila že od samega začetka medinstitucionalna. Institucije EU se je spodbujalo, da jo uporabljajo pri vseh komunikacijskih dejavnostih, povezanih z ELD 2013. Evropski parlament jo je (z vstavljeno oznako) prilagodil svojemu konceptu in barvam, EESO in Odbor regij pa sta jo sprejela in dosledno uporabljala.

Cilj osrednje komunikacijske kampanje ELD 2013, ki jo je vodil glavni izvajalec Komisije, je bil širšo javnost obvestiti o pravicah EU in priložnostih. V okviru kampanje se je ozaveščalo tudi o večjezikovnih informacijskih in participativnih orodjih, ki jih lahko državljani uporabijo, da bi čim bolj izkoristili pravice EU in priložnosti za udeležbo pri oblikovanju politik v Uniji (te zajemajo mrežo Europe Direct, YourEurope, SOLVIT, spletno interaktivno oblikovanje politik, evropske državljanske pobude, peticije za Evropski parlament in pritožbe Evropskemu varuhu človekovih pravic), ter spodbujala njihova uporaba.

Cilj kampanje je bil v celoti izkoristiti potencial obstoječih orodij in gradiv institucij EU (spletnih mest, portalov, video posnetkov, brošur, dogodkov itd.) za obveščanje državljanov in omogočanje njihove udeležbe v EU. Za to je bilo potrebno tesno sodelovanje z vsemi akterji ELD 2013, vključno z več službami Komisije (zlasti predstavništvi), informacijskimi centri Europe Direct, informacijskimi pisarnami Evropskega parlamenta in drugih institucij EU, državami članicami (na nacionalni, regionalni in lokalni ravni) ter organizacijami civilne družbe (na nacionalni ravni in ravni EU). Komisija je uporabila tudi obstoječa avdiovizualna in tiskana gradiva o pravicah državljanov in čezmejnih dejavnostih ter enotnem trgu.

Predstavništva Komisije in njihove pripadajoče mreže informacijskih centrov Europe Direct so bili ključni akterji in gonila pri dejavnostih na nacionalni, regionalni in lokalni ravni, saj so vse leto organizirali več sto seminarjev, razprav in konferenc. Polovica „spremljajočih dogodkov“, ki so bili posebej zasnovani za pripravo pobude dialogov z državljani (glej spodaj) ter namenjeni spremljanju in nadaljevanju te pobude, se je osredotočala na teme, pomembne za evropsko leto, zato jih je mogoče šteti za sestavni del kampanje ELD 2013.

Glavne značilnosti[21] osrednje komunikacijske kampanje so zajemale:

· osrednje, medinstitucionalno spletno mesto, ki je bilo oblikovano za ELD 2013 (www.europa.eu/citizens-2013, pozneje www.europa.eu/citizens-2014) in na katerem so glavne strani na voljo v vseh 24 uradnih jezikih EU, tudi v hrvaščini in galščini. Mesto je bilo namenjeno obravnavi potreb različnih ciljnih skupin bralcev, kot so akademiki, mladi, iskalci zaposlitve in volivci. Zaželeni so bili prispevki vseh deležnikov, ki so bili pozvani, naj obveščajo o dogodkih, ki so se nato objavili v osrednjem koledarju dogodkov v EU na spletnem mestu. Na spletnem mestu so bili objavljeni profili ambasadorjev ELD 2013, obrazov leta in uradnih govorcev (glej spodaj), ki so bili prav tako pozvani, naj pošljejo poročila o svojih dejavnostih za objavo na spletnem mestu. Objavljene so bile tudi splošne informacije o pravicah EU, nekaj izvlečkov iz medijev, poročila in fotografije z dogodkov ELD 2013;

· avdiovizualno in radijsko gradivo: distribucija video posnetka o ELD 2013 s sporočilom za javnost po vsej EU, arhivski posnetki, viralni video posnetek o ELD 2013 ter produkcija in vseevropsko predvajanje 30-sekundnega radijskega oglasnega sporočila o pravicah EU in evropskem letu (večinoma pro bono);

· medijske dejavnosti, vključno s tiskovnimi konferencami na ravni EU in nacionalni ravni, obveščanje po elektronski pošti in proaktivni odnosi z mediji;

· oglaševanje: oblikovanje partnerstev z javnimi organizacijami, kot so ponudniki javnih prevozov, centri v lokalni skupnosti ali knjižnice, za iskanje možnosti pro bono razdeljevanja promocijskega gradiva o ELD 2013;

Pro bono razdeljevanje promocijskega gradiva o ELD 2013: primer s Slovaškega V okviru neposrednega pristopa do državljanov je bil za razširjanje sporočil kampanje med širšo javnost uporabljen javni prevoz, pri čemer je bil za prikazovanje grafičnih podob in viralnega posnetka ELD 2013 na bratislavskih avtobusih podjetja Dopravný podnik, glavnega ponudnika javnega prevoza v slovaški prestolnici, zagotovljen do 90-odstotni popust. Decembra 2013 so bili plakati o ELD 2013 nameščeni na ves vozni park podjetja, tj. 500 avtobusov, kar pomeni, da so bili dva tedna vsak dan vidni 650 000 potnikom. En teden so na zaslonih v avtobusih predvajali tudi 30-sekundni viralni posnetek o ELD 2013, pri čemer so slogan ELD 2013 in grafične podobe zagotavljali največji učinek.

· ambasadorje ELD 2013, obraze leta in uradne govorce: znane osebe v državah članicah so bile povabljene, da sodelujejo kot „ambasadorji“ evropskega leta. Državljane, ki so uspešno uveljavili svoje pravice EU, so zaprosili, naj kampanjo popestrijo z zanimivimi resničnimi zgodbami in nastopijo v vlogi „obraza evropskega leta“. Pridružili so se jim strokovnjaki na področjih, povezanih z ELD 2013 (zlasti na področjih državljanstva, evropskih zadev in politike), ki so delovali kot „uradni govorci“ kampanje, ki dobro poznajo tudi medije. V nekaterih primerih je katero od teh vlog prevzela nacionalna kontaktna točka ali predstavništvo Evropske komisije. Zaradi nacionalnih posebnosti so se nekatere države odločile, da ne bodo izbrale ambasadorjev, obrazov leta ali uradnih govorcev, temveč so uporabile druge storitve kampanje (npr. podporo za dogodke, promocijska gradiva itd.);

· podporo družbenih medijev, zlasti prek osrednjih računov Komisije v družbenih medijih: vrsta anket na Facebooku in povezana aplikacija na Facebooku, spremljanje na spletu, spletni fotografski natečaj o ELD 2013 na Facebooku, iz katerega je nastal 12-mesečni koledar za leto 2014, in druge spletne vsebine. Na Facebooku je potekalo tudi oglaševanje. Strani Komisije v družbenih medijih so bile uporabljene tudi kot nosilci za „tematske tedne v družbenih medijih“, kar je nova prakso, s katero se za določeno obdobje, običajno en teden, obravnava tema v interesu širše javnosti. Ti tematski tedni so zadevne službe Komisije spodbudili k sodelovanju zunaj vsakdanjih okvirov in spodbujanju pristopa, usmerjenega v državljane. Zunanji ocenjevalci so ocenili, da so bili ti izredni projekti sodelovanja med oddelki, usmerjeni v državljane, pozitiven in trajnostni učinek ELD 2013;

· v okviru ELD 2013 so bili natisnjeni komunikacijsko gradivo in promocijski predmeti, vključno z naborom orodij kampanje za različne ciljne skupine (v 23 uradnih jezikih), razglednicami, plakati, zloženkami, oglasnimi trakovi in različnimi izročki. Komisija je poskrbela za to, da je bilo mogoče digitalne datoteke z grafično podobo kampanje skupaj s slogovnim priročnikom prenesti s spleta, tako da so lahko zainteresirane strani enostavno poskrbele za lastne promocijske predmete (na lastne stroške), ne da bi morale grafične podobe oblikovati same;

· Komisija je k ELD 2013 prispevala tudi s svojimi komunikacijskimi storitvami in orodji. To je vključevalo video posnetke o dialogih z državljani, spletne informacije o politikah EU, projekte civilne družbe, financirane s programom Evropa za državljane, dogodke, ki so jih organizirali informacijski centri Europa Direct in Team Europe[22], promocijo točke „vse na enem mestu“ za državljane na dogodku Tvoja Evropa ter skupine, ki jih je Komisija posebej povabila na priprave za dialoge z državljani in nadaljevanje teh dialogov, ki so potekali vse leto, ter

· pobuda EU iz prve roke[23] je uradnike z izkušnjami in ustreznim gradivom z informacijami o ELD 2013 spodbujala k polni udeležbi.

Izrekanje za pravice EU: ambasadorji ELD 2013 Judit Polgár, olimpijska šahovska prvakinja iz Madžarske, velja za najboljšo šahistko v zgodovini. Bila je ena od ambasadorjev ELD 2013. Judit je povedala naslednje: „Kot ambasadorka ELD 2013 želim več ljudem pomagati spoznati, da je treba sodelovanje doseči na ravni držav članic in višji ravni. Vsi ljudje v Evropski uniji bi morali razumeti, da imajo priložnost spoznati ljudi iz drugih držav ter si izmenjati mnenja in poglede na vprašanja, ki jih zadevajo. Kot šahistka, Madžarka in Evropejka poskušam prispevati k razvoju Evropske unije na področju športa, izobraževanja in kulture.“

2.2 Spodbujanje dialoga 2.2.1 Doseganje širše javnosti: dialogi z državljani

Komisija je med septembrom 2012 in marcem 2014 vodila 51 dialogov z državljani v vseh državah članicah. Celoten proračun (ločen od proračuna za ELD 2013) je znašal 3,56 milijona EUR. Povabljeni so bili predsednik in večina članov kolegija.

Komisija je dialoge z državljani razvijala in preizkusila kot nov instrument za neposredno politično komunikacijo s širšo javnostjo. Dialogi so temeljili na modelu „srečanj v mestni hiši“, na katerih je komisar, evropski poslanec ali državni ali lokalni politik prisluhnil državljanom in se z njimi pogovarjal o vprašanjih EU. Namen dialogov je bil povrniti zaupanje evropskih državljanov v oblikovalce politik in evropsko upravo. Z njihovo pomočjo je Evropa dobila obraz, državljani pa so dobili priložnost izraziti svoje mnenje in pridobiti konkretne informacije.

Na posameznih dogodkih se je v povprečju zbralo več kot 300 državljanov. Do konca marca 2014 se je dogodkov udeležilo približno 17 000 državljanov, 105 000 državljanov pa je dogodke spremljalo v živo prek spleta ali družbenih medijev. Medijske priloge v regionalnih časopisih so s tiskanimi izvodi v tednu, ko je potekal dialog z državljani, dosegle do 43 milijonov Evropejcev, prek spleta pa 51 milijonov. V povprečju je bilo o vsakem dogodku objavljenih 39 novinarskih prispevkov (televizijski prenos v živo in televizijski prispevki, radijski prispevki, članki v tiskanih in spletnih medijih). Vsi dialogi so se v živo prenašali na spletu in so bili dokumentirani na osrednji informacijski spletni strani (http://ec.europa.eu/debate-future-europe/).

Po dialogih je kolegij sprejel poročilo[24] s ključnimi ugotovitvami, ki so jih prinesli ti dogodki.

Prebijanje ledu: dialogi z državljani

Komisija je 27. marca 2014 končala prvi sklop 50 dialogov z državljani z vseevropsko razpravo v Bruslju. Na tem dogodku je 150 državljanov iz vse Evrope govorilo o resničnih izkušnjah, ki so jih doživeli kot Evropejci, ter si izmenjalo pomisleke ter želje za prihodnost Evrope in svojo prihodnost v vlogi evropskih državljanov.

Ena udeleženka, mlada Poljakinja Kamila, je povzela številne pogovore z vrstniki iz šole o Evropi in med dialogom s predsednikom Komisije Barrosom zavzeto izjavila: „Pomembno je, da se mladi zavedajo, da so državljani EU, in da vedo, kakšne priložnosti se jim odpirajo. EU bi morala biti del učnega načrta v vseh 28 državah članicah.“

2.2.2 Mobiliziranje organizirane civilne družbe

Dialogi z državljani so bili posvečeni nagovarjanju posameznikov, hkrati pa so imele organizacije članice EYCA, mreže na ravni EU in njihova nacionalna združenja/pobude v 23 državah članicah[25] pomembno vlogo pri vključevanju organiziranih skupin civilne družbe iz EU v dejavnosti ELD 2013.

Nacionalne zveze EYCA so bile dejavne od samega začetka. V sodelovanju z nacionalnimi kontaktnimi točkami, uradi institucij EU in partnerskimi agencijami glavnega ponudnika komunikacijskih storitev so pripravile skupne akcijske načrte za izvedbo ELD 2013.

Mobilizacija na nacionalni, regionalni in lokalni ravni:

primeri iz nekaterih nacionalnih zvez EYCA

Posebna značilnost EYCA je bil obseg, v katerem je ta uspela vključiti in mobilizirati svoje nacionalne zveze v večini držav članic, ter njihova ustvarjalnost. Nacionalna zveza v Združenem kraljestvu, v eni od dveh držav članic, ki nista imeli kontaktne točke, je tesno sodelovala s predstavništvi Komisije in informacijskimi pisarnami Evropskega parlamenta v Londonu, Glasgowu in Cardiffu. Skupaj so priredili več seminarjev, na katerih so obravnavali teme, kot so socialna vključenost, prostovoljstvo in orodja za dejavno udeležbo državljanov.

Bolgarska nacionalna zveza je v sodelovanju z uradi institucij EU organizirala natečaj, ki se je zaključil s poletnim taborom Mi smo državljani Evrope[26], v okviru katerega so lahko študenti iz vse države predstavili svoje projekte o tem, kako se bolje vključiti v politično življenje EU in najti razpoložljive možnosti financiranja.

EYCA in Evropski forum civilne družbe sta v angleščini in francoščini objavila 12 strani dolg dokument, ki je zlasti obravnaval ELD 2013 in potrebo po močnem prizadevanju za obveščanje. Podobne publikacije ali prispevke so pripravile tudi druge članice EYCA, da bi ozaveščale o ELD 2013, privabile ljudi in jih spodbudile k udeležbi pri namenskih razpravah o politiki državljanstva Unije.

Ob vstopu Hrvaške v Evropsko unijo je EYCA 8. julija v Zagrebu organizirala konferenco na ravni EU „Državljanstvo EU: stičišče možnosti“, na kateri so organizacije civilne družbe iz Zahodnega Balkana dobile vpogled v državljanstvo, kot ga trenutno poznamo v Evropi. Dogodka se je udeležilo več kot 150 udeležencev, ki so uravnoteženo zastopali Balkan in druge evropske države. Prisotnih je bilo veliko novinarjev, ki so pozorno spremljali razprave. Na dogodku so obravnavali ključna vprašanja v zvezi z ELD 2013 in navedli priporočila, ki so bila pozneje dodana splošnim političnim priporočilom EYCA (glej spodaj).

Med evropskim letom so se EYCA in njene članice na evropski in nacionalni ravni v skladu s cilji ELD 2013 udeležile razprave na ravni EU o politiki državljanstva (pravice, povezane z državljanstvom EU, ovire, ki preprečujejo njihovo uveljavljanje, načini premagovanja ovir itd.).

Ustanovljene so bile tri delovne skupine, sestavljene iz 100 predstavnikov iz 80 organizacij civilne družbe na nacionalni ravni in ravni EU iz večine držav članic. Osredotočale so se na:

1. participativno državljanstvo in civilni dialog;

2. ekonomsko, socialno in politično državljanstvo: skladna celota, in

3. vključujoče državljanstvo za vse rezidente EU.

Rezultat tega zahtevnega in vključujočega dela je kampanja Za NAS gre, za Evropo gre! Proti demokratičnemu evropskemu državljanstvu[27], ki je sklop 98 političnih priporočil, naslovljenih na institucije EU, nacionalne organe in same organizacije civilne družbe.

Politična priporočila EYCA: z vidika organizirane civilne družbe Eden od glavnih ciljev širše medsektorske in nadnacionalne mreže EYCA pri pripravi političnih priporočil je bil zagotoviti, da bi ljudje aktivno državljanstvo razumeli kot trajno horizontalno temo evropske javne politike. EYCA v svojih priporočilih zavzema širše stališče, da državljanstva EU ne smemo omejevati na posamezen pristop na podlagi pravic, temveč da bi moralo imeti državljanstvo močno razsežnost na podlagi vrednot, da bi lahko spodbujali občutek pripadnosti Evropejcev skupnemu evropskemu projektu. Ta priporočila dopolnjujejo in krepijo priporočila iz Poročila Evropske komisije o državljanstvu EU iz leta 2013 ter temeljijo na dopolnilnih oseh, namenjenih krepitvi: (1) pripadnosti državljanov evropskemu projektu in (2) okvira za udeležbo v evropskem postopku sprejemanja odločitev.

3. Prizadevanja za trajni razvoj politik 3.1 Konference ELD 2013 na ravni EU

Tako kot v prejšnjih evropskih letih sta dogodke ob začetku in zaključku vodili državi članici, ki sta v letu predsedovali EU, v tem primeru Irska in Litva.

Predsednik Barroso, irski Taoiseach (predsednik vlade) Enda Kenny in Tánaiste (namestnik predsednika vlade) Eamon Gilmore so začetek evropskega leta uradno naznanili v dublinski mestni hiši 10. januarja 2013. Takoj po uradnem začetku se je v istem prostoru odvil prvi dialog z državljani. Udeležili sta se ga podpredsednica Komisije Viviane Reding in irska ministrica za evropske zadeve Lucinda Creighton.

Zaključni dogodek je potekal v litovskem parlamentu (Seimasu) v Vilni 12. in 13. decembra 2013. Na začetku slovesnosti so bili slavnostni govorniki podpredsednica Redingova, predsednik litovske vlade Algirdas Butkevičius, predsednica litovskega parlamenta Loreta Graužinienė in evropska varuhinja človekovih pravic Emily O’Reilly. Na tem dogodku so politična priporočila EYCA (glej zgoraj) uradno predali Viviane Reding, ki se je zadnjega dialoga z državljani udeležila v mestni hiši v Vilni.

3.2 Ključni dokumenti ELD 2013

Namen evropskih let je na splošno:

(1) evropsko javnost ozaveščati o izbrani temi in

(2) delovati kot spodbuda za razvoj politik na zadevnem področju.

Tudi ELD 2013 ni bilo nobena izjema. V zvezi z razvojem politike so ključni rezultati naslednji:

· Evropejci so spregovorili – Poročilo o analizi javnega posvetovanja Evropski državljani – vaše pravice, vaša prihodnost[28], ki ga je Komisija izvajala med 9. majem in 27. septembrom 2012 o evropskem državljanstvu in v okviru katerega se je odzvalo skoraj 12 000 ljudi in organizacij, zaradi česar je bilo to največje javno posvetovanje Komisije do zdaj;

· poročilo o državljanstvu EU iz leta 2013 ‒ Evropski državljani: vaše pravice, vaša prihodnost[29], ki je ključni rezultat, ki ga je Komisija sprejela 8. maja 2013, in v katerem je predstavljenih 12 ukrepov za odpravljanje ovir, ki državljanom preprečujejo uveljavljanje njihovih pravic EU, pri čemer gre za odpravo ovir za delavce, študente in pripravnike v EU, zmanjševanje birokracije v državah članicah in spodbujanje udeležbe državljanov EU v demokratičnem življenju Unije;

· poročilo Komisije o dialogih z državljani – Dialog z državljani kot prispevek k razvoju evropskega javnega prostora[30]: vpogledi in spoznanja iz sklopa razprav v mestnih hišah, ki so potekala v EU med septembrom 2012 in koncem marca 2014, in

· niz sklepov Sveta[31] iz decembra 2013 (med predsedovanjem Litve), ki podpirajo Poročilo o državljanstvu EU iz leta 2013 in pozivajo k izvedbi njegovih priporočil.

4. Nadaljevanje ELD 2013 4.1 Razširitev dejavnosti v leto 2014

Ker so leta 2014 potekale evropske volitve in institucionalni prehod, se je Komisiji zdelo primerno, da se dejavnosti ELD 2013 razširijo še v leto 2014. Veliko dejavnosti je bilo še vedno močno povezanih z udeležbo v demokraciji in vključujočim sodelovanjem pri oblikovanju politik EU. Za dejavnosti, načrtovane za leto 2014, niso bila rezervirana posebna sredstva.

EYCA, EESO in Komisija so v tesnem sodelovanju organizirali dva dogodka na ravni EU:

- Skupaj zgradimo evropski projekt ‒ okrogla miza, ki je potekala 20. februarja 2014, in

- Onstran programov in manifestov: kaj nam pomeni Evropa? ‒ dan civilne družbe, ki je potekal 18. marca 2014.

Oba dogodka sta potekala v prostorih EESO v Bruslju, pri čemer so bila politična priporočila EYCA iztočnica za različne razprave, v katerih so sodelovali predstavniki Komisije, Evropskega parlamenta in EESO.

4.2 Ustvarjanje pristnega evropskega javnega prostora

Dialogi z državljani, orodje, s katerim so lahko državljani sami (in ne prek predstavnikov posebnih interesnih skupin) najvišjim oblikovalcem politik neposredno izrazili pomisleke, strahove, želje in pričakovanja, so pomenili oprijemljiv prispevek k ustvarjanju evropskega javnega prostora, v katerem je mogoče razpravljati o evropski politiki. Pri tem ni šlo zgolj za postavljanje vprašanj in odgovarjanje nanje, saj so izkušnje, zlasti z vseevropskim dialogom z državljani, s katerim se je 27. marca 2014 končal prvi sklop, pokazale, da je mogoče z dialogi uspešno zbrati zamisli in dopolniti razprave, ki so v tem času bodisi omejene na manjše število organizacij deležnikov bodisi v večini primerov potekajo zunaj institucij.

Hkrati je bilo z udeležbo organizacij članic EYCA in mrež na ravni EU in nacionalni ravni zagotovljeno, da so lahko organizirani državljani civilne družbe iz vse Unije sodelovali pri vprašanjih ELD 2013 in prispevali k razvoju politike EU na področju državljanstva in demokracije.

ELD 2013 in njegovo nadaljevanje v letu 2014 sta pomenila odlično priložnost za razmislek o tem, kako te doslej ločene načine obveščanja združiti in nadalje razvijati pristni evropski javni prostor. Rezultati evropskih volitev so poudarili potrebo po spodbujanju državljanske udeležbe in sodelovanja državljanov pri procesih vključevanja v Unijo, bodisi v okviru civilne družbe bodisi posamično. Komisija si namerava še naprej prizadevati za razvoj javnega prostora za razpravo, pogovore in izmenjavo mnenj o evropskih vprašanjih z evropskega vidika z organizacijami državljanov in širšo javnostjo.

4.3 Sklepne ugotovitve

Komisija pozdravlja sklepne ugotovitve zunanjih ocenjevalcev[32] v zvezi s pomenom svežnja dejavnosti, izbranih za ELD 2013, in njihovo priznavanje, da so dejavnosti v celoti zajele cilje evropskega leta brez večjih vrzeli ali prekrivanj. Ocenjevalci so tudi navedli, da je širina teme privabila veliko zadevnih akterjev in multiplikatorjev, ki so prispevali k širjenju sporočila ELD 2013. Komunikacijske dejavnosti so bile označene kot uspešne pri obravnavi potreb ciljnih skupin.

Komisija potrjuje (tesno povezane) sklepne ugotovitve v zvezi z učinkovitostjo in uspešnostjo, tj. da se potencialni partnerji zaradi poznega sprejetja Sklepa niso uspeli pravočasno vključiti, da bi prispevali k dejavnostim, zlasti na nacionalni ravni, ter da razpoložljiva finančna sredstva niso ustrezala željam, da bi vse državljane seznanili z njihovimi pravicami EU. Vendar ocenjevalci menijo, da so se participativne dejavnosti in dogodki izkazali za učinkovitejše od obveščanja prek množičnih medijev. Nadalje poudarjajo precejšnjo mobilizacijo deležnikov (glej zgoraj), ki so prispevali človeške in finančne vire in/ali prostovoljno sodelovali, pa tudi to, da so bile kategorije dejavnosti različno učinkovite.

Komisija se strinja s sklepnimi ugotovitvami ocenjevalcev glede trajnosti dejavnosti ELD 2013. Na eni strani učinki informacijske in komunikacijske kampanje po vsej EU zaradi nizkega proračuna verjetno ne bodo trajni, to pa zmanjšuje splošno trajnost. Po drugi strani pa bodo participativne oblike komunikacije, ki so se spodbujale in so bile osredotočene na potrebe državljanov, verjetno imele trajen vpliv na udeležene deležnike, če bodo izpolnjena pričakovanja v zvezi z nadaljnjim ukrepanjem, saj nekateri deležniki v nasprotnem primeru v prihodnje ne bodo želeli več sodelovati.

V zvezi z učinkom na splošno ozaveščenost evropskih državljanov o njihovih pravicah in njihovo zmožnostjo sodelovati v postopku evropskega združevanja lahko na ELD 2013 gledamo kot na poseben prispevek k splošnim prizadevanjem Komisije, ki uporablja svojo komunikacijsko strategijo ter evropske programe in politike, namenjene državljanom.

ELD 2013 je bilo zasnovano kot vseevropska kampanja za izboljšanje ozaveščenosti o pravicah državljanov EU in kot spodbuda za razvoj politik na področju državljanstva EU, zlasti v zvezi z ustvarjanjem pristnega evropskega javnega prostora. To je postalo zelo očitno med letom, zlasti z razširitvijo dejavnosti ELD 2013 v leto 2014 v čas pred evropskimi volitvami. Zaradi skromnega proračuna sta bila obseg in učinek komunikacijske kampanje omejena, vendar so deležniki na ravni Unije in nacionalni ravni uspeli to učinkovito omiliti z ustvarjalnostjo, predanostjo, prostovoljnim trudom in zanosom. Med temi udeleženci so bile tudi EYCA in njene članice iz organizirane civilne družbe, ki so uspele ustvariti trajnostne mreže s trajnimi učinki, ki bodo pripomogle k razvoju pristnega evropskega javnega prostora.

Zaradi teh prizadevanj in dejavnosti je bilo evropsko leto državljanov 2013 leto za državljane, z njihovo pomočjo in z njimi, bodisi organizirano (prek EYCA) bodisi ne (prek dialogov z državljani).

Zunanja ocena ELD 2013: izzivi za prihodnja evropska leta ü Da bi informacijska kampanja dosegla širše občinstvo in enako nagovorila vseh 28 držav članic, bi moral proračun, na primer že samo za objave v medijih, znašati najmanj nekaj milijonov evrov. Kampanja bi morala sporočati tudi jasna in izvirna sporočila, ki bi ljudi pritegnila in tako imela večji učinek. ü Ko so sredstva omejena, je treba s komunikacijsko kampanjo podpreti dogodke. V takih primerih so dogodki ključni stebri širjenja informacij, kampanja pa je orodje, s katerim želimo predvsem privabiti udeležence in pozornost medijev, da zagotovimo širše širjenje informacij. ü Vodenje tradicionalne kampanje in obveščanja na podlagi dogodkov z omejenim proračunom je neučinkovito. Komunikacijsko strategijo je treba oblikovati v zgodnji fazi zasnove.

Priloga: Evropsko leto državljanov 2013 na kratko

[1] Sklep št. 1093/2012/EU Evropskega parlamenta in Sveta z dne 21. novembra 2012 o evropskem letu državljanov (2013), UL L 325, 23.11.2012, str. 1.

[2] Ocena evropskega leta državljanov 2013, PPMI, Euréval and Occurence, junij 2014.

[3] Odpravljanje ovir za pravice državljanov EU, Evropska komisija, COM(2010) 603 final, 27. oktober 2010.

[4] Resolucija Evropskega parlamenta z dne 15. decembra 2010 o razmerah na področju temeljnih pravic v Evropski uniji (2009) ‒ učinkovito izvajanje po začetku veljavnosti Lizbonske pogodbe (2009/2161 (INI)), UL C 169 E, 15.6.2012, str. 49.

[5] Člen 2 ‒ cilji navedenega sklepa.

[6] Politična izjava, ki so jo institucije EU podpisale 22. oktobra 2010, UL C 13, 20.1.2009.

[7] C(2012) 8607 z dne 29. novembra 2012.

[8] Sklep Komisije C(2013) 1409 final z dne 5. marca 2013.

[9] Slovaška in Združeno kraljestvo.

[10] Zunanji izvajalec, podjetje Media Consulta iz Berlina, je Komisiji zagotavljal podporo pri splošni komunikacijski strategiji za evropsko leto ter usklajevanju in nadaljnjem ukrepanju na podlagi nekaterih nacionalnih komunikacijskih kampanj, dejavnosti civilne družbe in odmevnejših dogodkov.

[11] Celoten seznam članic EYCA na ravni EU in nacionalni ravni najdete na: http://ey2013-alliance.eu/.

[12] Http://cor.europa.eu/en/events/forums/Pages/citizens-agenda-local.aspx.

[13] Http://www.eesc.europa.eu/?i=portal.en.events-and-activities-youreurope2013.

[14] Http://www.eesc.europa.eu/?i=portal.en.events-and-activities-civil-society-day-2013.

[15] Primerjava s proračuni za prejšnja evropska leta: evropsko leto enakih priložnosti za vse 2007 (22,5 milijona EUR), evropsko leto medkulturnega dialoga 2008 (10 milijonov EUR), evropsko leto boja proti revščini in socialni izključenosti 2010 (17,25 milijona EUR), evropsko leto prostovoljstva 2011 (10,75 milijona EUR), evropsko leto aktivnega staranja in medgeneracijske solidarnosti 2012 (5 milijonov EUR).

[16] Palma de Mallorca (ES), od 26. do 28. marca; Volos (EL), od 18. do 20. aprila; Pariz (FR), 9. in 10. maja; Bruselj (BE), od 28. do 30. junija; Spa (BE), od 17. do 21. julija; Burgas (BG), od 25. do 28. julija; Sventoji (LT), od 8. do 11. avgusta; Marseille (FR), od 27. do 29. septembra; Košice (SK), od 3. do 5. oktobra; Liège (BE), od 17. do 19. oktobra; Burgos (ES), 20. in 21. novembra; Nikozija (CY), 22. in 23. novembra; Valetta (MT), 6. in 7. decembra ter leta 2014 Riga (LV) od 28. februarja do 2. marca; Praga (CZ) 29. in 30. aprila in Lizbona (PT) od 9. do 11. maja.

[17] Glavni ponudnik informacij o evropskih politikah in priložnostih za mlade ter tiste, ki delajo z mladimi: http://www.eurodesk.org.

[18] Http://ec.europa.eu/programmes/horizon2020/en/h2020-section/public-engagement-responsible-research-and-innovation.

[19] Views, Opinions and Ideas of Citizens in Europe on Science („Pogledi, mnenja in zamisli državljanov v Evropi o znanosti“): http://www.voicesforinnovation.eu/.

[20] Rezultat je bila priprava razpisa za zbiranje predlogov za raziskave za prednostno področje Obzorja 2020 „Odpadki: viri za reciklažo, ponovno uporabo in predelavo surovin“, ki naj bi se mu v letih 2014 in 2015 namenilo približno 116 milijonov EUR iz sredstev EU.

[21] Nekaj kvantitativnih podatkov o kampanji in dejavnostih najdete v Prilogi (Evropsko leto državljanov 2013 na kratko).

[22] Evropski strokovni govorniki, ki lahko na povabilo (v šolah, NVO, podjetjih itd.) vodijo predstavitve, delavnice ali razprave.

[23] Http://ec.europa.eu/news/eu_explained/110117_sl.htm.

[24] Poročilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij, Dialog z državljani kot prispevek k razvoju evropskega javnega prostora, COM(2014) 173 final, 24. marec 2014.

[25] Avstrija, Estonija, Grčija, Irska in Švedska niso imele nacionalnih zvez/pobud za EYCA.

[26] Http://ey2013-alliance.eu/events/youth-camp-we-are-citizens-of-europe-koprivshtitsa-bulgaria/.

[27] Http://ey2013-alliance.eu/itsabouteuropeitsaboutus/.

[28] Http://ec.europa.eu/justice/citizen/files/report_eucitizenship_consultation_en.pdf.

[29] Poročilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij, EU Citizenship Report 2013 - EU citizens: your rights, your future (Poročilo o državljanstvu EU iz leta 2013, Evropski državljani: vaše pravice, vaša prihodnost), COM(2013) 269 final, 8. maj 2013, http://ec.europa.eu/justice/citizen/files/2013eucitizenshipreport_sl.pdf.

[30] Poročilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij, Dialog z državljani kot prispevek k razvoju evropskega javnega prostora, COM(2014) 173 final, 24. marec 2014, http://ec.europa.eu/debate-future-europe/citizens-dialogues/belgium/brussels3/dialogue_en.pdf.

[31] Http://www.consilium.europa.eu/uedocs/cms_data/docs/pressdata/en/jha/139959.pdf.

[32] Podrobnosti sklepnih ugotovitev in priporočil najdete na: http://europa.eu/citizens-2013/sites/default/files/content/document/EYC2013 %20evaluation%20final%20report%202014_07_25.pdf.

Evropsko leto državljanov 2013 na kratko

· Dejansko dodeljena proračunska sredstva: 3 842 849,92 EUR

· Informacijska in komunikacijska kampanja po vsej EU:

o 59 ambasadorjev ELD 2013 iz 22 držav članic,

o 56 obrazov leta ELD 2013 iz 21 držav članic,

o 39 uradnih govorcev ELD 2013 iz 14 držav članic,

o več kot 230 partnerstev v 27 državah članicah,

o 149 spletnih oglasov za ELD 2013 v državah članicah,

o 686 000 kosov promocijskega gradiva za ELD 2013, ki ga je razdelilo 33 pisarn predstavništva Evropske komisije,

o spletno mesto ELD 2013 (od 1. januarja 2013 do 31. decembra 2013):

§ 338 590 obiskov,

§ 259 377 enkratnih obiskovalcev,

§ 867 807 ogledov strani,

o 350 ogledov video posnetka o ELD 2013 s sporočilom za javnost na YouTubu brez oglaševanja,

o 973 368 ogledov viralnega posnetka o ELD 2013,

o 3 100 predvajanj pro bono radijskih posnetkov o ELD 2013,

o 5 976 anketirancev v 11 anketah prek aplikacije na profilu Facebook ELD 2013,

o 80 568 uporabnikov Facebooka si je ogledalo fotografski natečaj ELD 2013, poslanih je bilo 894 prispevkov.

· Participativni dogodki:

o 51 dialogov z državljani v vseh državah članicah ‒ približno 17 000 udeležencev in 105 000 sledilcev v družbenih medijih,

o 363 spremljajočih dogodkov, ki so jih predstavništva Evropske komisije pripravila v podporo pripravi dialogov z državljani in za nadaljevanje teh dialogov,

o 91 dogodkov Zveze za evropsko leto državljanov (EYCA) ‒ približno 24 000 udeležencev,

o 13 dogodkov Mladi in mobilnost ‒ približno 98 000 udeležencev,

o 612 registriranih dogodkov na spletnem mestu ELD 2013 ‒ približno 122 000 udeležencev,

o več kot 800 dogodkov Evropskega tedna mladih 2013, ki so potekali na nacionalni ravni in so bili po obsegu manjši in veliki (z več kot 1 000 udeleženci).